ઓસ્કર માટે ‘છાવણી બંધ કરો’નો આદેશ આવે ત્યાં સુધી રાહ જોઈને બેઠા રહેવાનો અર્થ ન હતો. મે મહિનાના શરૂઆતના દિવસોમાં, ટેલીફોન લાઇનો ચાલુ હતી ત્યારે કદાચ ટેલીફોન દ્વારા તેને જાણવા મળ્યું હતું કે, જે વેરહાઉસો સાથે તે લેવડદેવડ કરતો હતો, તેમાના એક ભરચક વેરહાઉસને એમ જ ત્યજી દેવામાં આવ્યું હતું! અડધો ડઝન કેદીઓને સાથે લઈને ઓસ્કર એ વેરહાઉસને લુંટવા માટે પહોંચી ગયો હતો! દક્ષિણ તરફ જતા રસ્તા પર લશ્કરે કેટલીયે જગ્યાએ આડશો ગોઠવી દીધી હતી, પરંતુ એ દરેક સ્થળે પોતાની પાસે રહેલા ભરમાવી દે તેવા, અને ઓસ્કરના શબ્દોમાં કહીએ તો “મોરાવિયા અને બોહેમિયાના સર્વોચ્ચ એસએસ પોલિસ અધિકારીઓ”ની સહી અને સિક્કા કરેલા ખોટા દસ્તાવેજો બતાવીને તેઓ નીકળી ગયા હતા. તેઓ વેરહાઉસ પહોંચ્યા ત્યારે તેમણે જોયું કે વેરહાઉસની ચારે બાજુ આગ લગાડી દેવામાં આવી હતી. નજીકના મિલિટરી સ્ટોરહાઉસોને પણ આગ લગાડવામાં આવી હતી, અને દ્વેષબુદ્ધિથી પ્રેરાઈને તેમના પર બોમ્બમારો પણ કરવામાં આવ્યો હતો. શહેરની અંદરની દિશાએ, ચેકોસ્લોવેક ભૂગર્ભદળો જર્મન લશ્કર સાથે બરાબરની લડાઈ લડી રહ્યાના અવાજો પણ તેમને સંભળાઈ રહ્યા હતા. હેર શિન્ડલરે ટ્રકને વેરહાઉસની પાછળના ભાગમાં આવેલી માલ ભરવાની જગ્યાએ લેવાનો આદેશ આપ્યો. દરવાજો તોડીને તેમણે જોયું તો અંદર તો માત્ર એજિપ્સ્કી બ્રાંડની સિગરેટો જ મોટા જથ્થામાં પડી હતી!